b"\n_START_ARTICLE_\nR\xc3\xb3\xc5\xbca Kolumba Bia\xc5\x82ecka\n_START_SECTION_\nBiografia\n_START_PARAGRAPH_\nR\xc3\xb3\xc5\xbca Bia\xc5\x82ecka va n\xc3\xa9ixer a l'antiga regi\xc3\xb3 de Kresy, Pol\xc3\xb2nia, que actualment es troba a Ucra\xc3\xafna, al si d'una fam\xc3\xadlia noble. Filla de Jelita Bia\xc5\x82ecki i Anna Ernestine Radziejowska, provinents d'una fam\xc3\xadlia molt religiosa. A la mansi\xc3\xb3 tenien una capella i un capell\xc3\xa0, normalment jesu\xc3\xafta. Va fer els primers estudis a casa i despr\xc3\xa9s al monestir de les [[Societat del Sagrat Cor de Jes\xc3\xbas_NEWLINE_|Germanes del Sagrat Cor de Jes\xc3\xbas]] de Lviv._NEWLINE_El 1856 Bia\xc5\x82ecka va con\xc3\xa8ixer el Mestre General de l'Orde de Predicadors, Vincent Jandel, les predicacions del qual van inspirar-la per consagrar la seva vida a D\xc3\xa9u i al servei dels pobres. Va fundar un grup de terci\xc3\xa0ries dominiques i el 1861 va obrir la primera casa a Wielowie\xc5\x9b. El 1867, amb l'aprovaci\xc3\xb3 d'Antoni J\xc3\xb3zef Manastyrski, bisbe de Przemy\xc5\x9bl, va prendre els vots religiosos i va donar inici formalment a la Congregaci\xc3\xb3 de Sant Dom\xc3\xa8nec de Pol\xc3\xb2nia. Ella mateixa va encarregar-se de fundar les cases a Bieliny, Wielkie Oczy, Tyczyn i Bia\xc5\x82a Ni\xc5\xbcna. Mentre cercava l'aprovaci\xc3\xb3 pontif\xc3\xadcia de la congregaci\xc3\xb3, va viatjar a Roma, on va con\xc3\xa8ixer Piotr Semenenko, un dels fundadors de la Congregaci\xc3\xb3 de la Resurrecci\xc3\xb3. De tornada a casa, va fer nit a Jaz\xc5\x82owiec, on va tenir l'oportunitat de tractar amb Marcelina Darowska._NEWLINE_Els \xc3\xbaltims anys de la seva vida Bia\xc5\x82ecka va tenir moltes dificultats per continuar amb l'obra de les germanes dominiques, va pensar fins i tot a fusionar l'institut amb el Segon Orde de Sant Dom\xc3\xa8nec, tanmateix, sota la direcci\xc3\xb3 espiritual del resurreccionista J\xc3\xb3zef Weber i del bisbe \xc5\x81ukasz Solecki, va desistir d'aquesta idea i va aconseguir l'aprovaci\xc3\xb3 pontif\xc3\xadcia el 25 de gener de 1885 per part del Papa Lle\xc3\xb3 XIII.\n_START_SECTION_\nCulte\n_START_PARAGRAPH_\nLa causa per a la beatificaci\xc3\xb3 i canonitzaci\xc3\xb3 de R\xc3\xb3\xc5\xbca Kolumba Bia\xc5\x82ecka fou introdu\xc3\xafda a l'arxidi\xc3\xb2cesi de Przemy\xc5\x9bl el 3 de novembre de 1988 per l'arquebisbe Ignacy Marcin Tokarczuk. El 14 de febrer de 1992 la compet\xc3\xa8ncia va passar a la di\xc3\xb2cesi de Roma. El 20 de desembre de 2004 el Papa Joan Pau II va declarar-la venerable i, segons el proc\xc3\xa9s de l'Esgl\xc3\xa9sia Cat\xc3\xb2lica, la causa est\xc3\xa0 a l'espera d'un miracle, atribu\xc3\xaft per la seva intercessi\xc3\xb3."